**SPrÁva o Účasti verejnosti na Tvorbe právnych Predpisov**

Verejnosť bola o príprave návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa menia a dopĺňajú niektoré zákony, informovaná prostredníctvom predbežnej informácie č. PI/2016/174 zverejnenej v informačnom systéme verejnej správy Slov-Lex.

Odborná verejnosť bola do prípravy predloženého návrhu zákona zapojená aj prostredníctvom prediskutovania vecného rozsahu návrhu novely zákona o financovaní, ktoré sa uskutočnilo 6.12.2016 so zástupcami Združenia základných škôl Slovenska, Asociácie riaditeľov štátnych gymnázií a Združenia katolíckych škôl Slovenska a Asociáciou stredných odborných škôl a 8.12.2016 so zástupcami Združenia miest a obcí Slovenska. Pozvanie bolo adresované aj Asociácii súkromných škôl a školských zariadení Slovenska, ale žiadny ich zástupca sa rokovania nezúčastnil.

K predbežnej informácii k návrhu zákona vzniesli vyjadrenia Strana maďarskej komunity a jednotlivci z verejnosti. Navrhované pripomienky a stanoviská, ktoré boli uplatnené v rozsahu zverejnených cieľov a téz, sú v predkladanom materiáli zapracované.  Po analýze návrhov, ktoré boli nad rámec predbežnej informácie, predkladateľ dospel k záveru, že tieto návrhy nie je možné pri príprave legislatívneho návrhu zohľadniť, keďže by nebolo možné dosiahnuť cieľ sledovaný navrhovanou právnou úpravou bez negatívnych dodatočných vplyvov na štátny rozpočet.